寄阮二舉之楊十七彦文
作者：劉敞
朝代：宋

paragraphs: 我昔居宋都，潛有伐樹憂。
不期得君子，卒歲同優游。
楊生舊相知，情分故綢繆。
阮公出傾蓋，而肯如白頭。
古人有忘年，嗟我非此儔。
譬如羔袖微，豈可參狐裘。
知人視其友，孔聖稱焉廋。
所以梁楚間，亦聞東家丘。
相從未云厭，相别難自留。
贈我數百言，精神露蛟虬。
楊子期我用，謂當佐王侯。
阮公推我文，云可齊尹歐。
斯言豈易當，斯道豈易求。
奈何千金珠，中夜而暗投。
書紳願自勗，雜佩非可酬。
欲知相憶心，淮水清悠悠。